Pa, seun in hof oor renosterhoringDie seun en pa (Foto: Verskaf) ŉ Pa en sy seun, albei Mosambiekse burgers, staan tereg op aanklag van die besit van renosterhoring en haaivin. Hulle sal na verwagting op 28 Oktober in die Middelburgse streekhof in Mpumalanga verskyn. Alberto Ernesto Nharreluga (47) en Alberto Erneto Nharreluga (27) is in April 2019 in hegtenis geneem nadat daar renosterhoring en haaivin in hul besit gevind is. Die hof het verlede Donderdag hul aansoek om borgtog van die hand gewys. Die renosterhoring (Foto: Verskaf) Kapt. Dineo Lucy Sekgotodi, woordvoerder van die Valke, sê lede van die polisie se blitspatrollie het die pa en seun op die N4 digby Belfast in Mpumalanga afgetrek en op die renosterhorings en haaivinne, wat in hul voertuig versteek was, afgekom. Sekgotodi sê hulle was van Gauteng op pad na Mosambiek en vermoedelik besig om die horings en vinne uit die land te smokkel. Sekgotodi sê die pa en seun is terstond in hegtenis geneem. “Tydens die inhegtenisneming het die verdagtes probeer wegkom, maar hulle het nie daarin geslaag nie,” sê sy. Die pa en seun staan tereg op aanklagte van die besit van bedreigde spesies en korrupsie. Hulle bly tot hul hofverskyning in Oktober in aanhouding.